Op ’n vraag oor of die mans ten tye van hul inhegtenisneming besig was om te vergader oor hul beweerde planne, het Ndeitunga gesê: “(Dit is mense) wat hulle op die afstigting van Caprivi beroep.”
Dit gaan sy verstand te bowe dat mense ’n gedeelte van ’n soewereine land wil afstig, terwyl hulle die opsie het om hul eie politieke party te stig. “Wie ookal hierdie nasie wil verdeel, is ’n vyand van die Namibiese nasie. As jy die vrede versteur, is jy ook ’n vyand,” het hy by navraag gesê.
Die Grondwet is duidelik oor die grense van die land, sê Kawana. Trouens, sê hy, die beleërde mnr. Mishake Muyongo, wat tydens 1999 ’n afstigoperasie in die Zambezisstreek gelei het, het sélf artikel 1 van die Grondwet geskryf wat die grense van die land duidelik uitstip.
Oor ’n nuusverklaring van die Caprivi Concerned Group (CCG), wat volgens hulle sedert Augustus verlede jaar stof vergader in Kawana se kantoor, sê hy: “Die posisie van die regering oor die kwessie is baie duidelik en ek hoef nie uit te brei nie: Die Zambezistreek is ’n integrale deel van Namibië. Ek weet nie watter gedeelte van Namibië is Caprivi nie.”
Oor die regering wat glo nog nie aan hul versoek voldoen het om ’n vergadering te belê nie, sê die CCG: “Dít is die gesindheid wat mense kan dwing om geweld te gebruik om gehoor te word.”
Dié vlugtelinge word verbind met ’n poging tydens 1999 om die destydse Caprivistreek af te stig van die res van die land.